《拟名都篇》
宋代·滕岑

名都一何绮，宇内第一洲。
富贵习奢靡，{上执下日}御乃其习。
沈沈彼大屋，缭垣峻而修。
主人正恩幸，执事近冕旒。
金多不可计，势张渠得俦。
藻幄群艳女，雕舆盛华驺。
器用尚方亚，服食中禁侔。
园池亦何似，三岛与十洲。
称者不胜谈，观者徒眩眸。
迅雷忽下击，飞电仍穷搜。
方恃金玉坚，遽为烟雾收。
天道不可欺，崇替定难筹。
陈迹变陵谷，谁复为悲忧。

作者简介：滕岑（一一三七～一二二四），字元秀，严州建德（今浙江建德东北）人。高宗绍兴二十九年（一一五九）领乡荐，屡试进士不第。光宗绍熙元年（一一九○）特奏名，调徽州歙县尉。终母忧，再调温州平阳县丞，秩满监南岳庙。宁宗嘉定十七年卒，年八十八。有诗集，已佚。事见《桐江集》卷一《滕元秀诗集序》。　滕岑诗，据《瀛奎律髓》、《永乐大典》等书所录，编为一卷。